Vermiste hond ná vier jaar met eienaar herenigScotty nadat hy met Werner Gerber (middel) herenig is. (Foto: Verskaf) ŉ Hond wat Saterdag – vier jaar ná sy verdwyning – met sy eienaar herenig is, het weereens bewys hoe noodsaaklik en voordelig dit is om ŉ mikroskyfie met jou persoonlike besonderhede in jou troeteldiere te laat inplant. Scotty, ŉ Ierse wolfhond-Bouvier-kruising, is vier jaar gelede langs ŉ dam in Rustenburg by sy eienaar, Werner Gerber, gesteel. Gerber het Scotty destyds by die DBV in Rustenburg aangeneem en vir hom ŉ mikroskyfie laat insit. Intussen het dit aan die lig gekom dat Scotty die afgelope vier jaar op die Suidkus gewoon het. Scotty het destyds, na sy verdwyning, by ŉ huis in Rustenburg opgedaag. Hy het vir ŉ paar dae by dié vrou gebly voordat hy na haar vriendin se huis gestuur is. Dalene Erasmus van die SPCA Lower South Coast het aan Maroela Media vertel die mense wat na Scotty by dié omgesien het, het onlangs na die Suidkus verhuis. “Ons is nie seker hoe die storie inmekaar steek nie, want iemand het baie duidelik gesien hoe ŉ motor vir Scotty langs die dam oplaai. Dit is moontlik dat Scotty by die diewe weggeloop het. Scotty en Werner nadat hulle herenig is. (Foto: Verskaf) “Volgens die vrou wat hom aanvanklik in Rustenburg ‘aangeneem’ het, het Scotty glo verskeie kere probeer weggeloop. Scotty het hier in Leisure Bay weer weggeloop, en dit is toe dat Marlize Booyens op hom afgekom het waar hy in die hoofpad gestap het.” Booyens, ŉ liefdadigheidswerker van die DBV in Uvongo, was op pad om voorraad te gaan haal by ŉ verskaffer toe sy vir Scotty langs die pad gewaar. Sy het hom in haar motor gelaai en na die DBV geneem. “Dit was ŉ bestiering dat Marlize daardie dag in die hoofpad was, want sy moes eintlik die vorige dag die voorraad gaan oplaai het, en kon toe nie daarby uitkom nie,” het Erasmus vertel. “Ons het by die DBV ŉ skandering van Scotty gedoen en dit is toe dat ons bevestig het dat hy wel ŉ mikroskyfie het met Werner se besonderhede. Ons het hom genader en laat weet ons het sy hond hier in Leisure Bay gekry,” het Erasmus gesê. Volgens Erasmus was Gerber stomgeslaan om te hoor dat Scotty nog leef. “Hy het moed opgegee dat Scotty nog leef, aangesien hy al vier jaar weg is. Hy was verbaas om te hoor Scotty is in Uvongo. Hul het aangebied om Scotty terug te vlieg Johannesburg toe maar Werner wou Scotty persoonlik kom haal met sy motor.” Scott Kvalsig, voorsitter van die SPCA Lower South Coast het die hond aan Gerber oorhandig. “Die eerste twee minute het Scotty nie vir Werner herken nie, maar toe hy besef wie dit is, het hy heeltyd by hom gestaan. Van daar af was hulle weer onafskeidbaar. Scotty het doodluiters in Werner se kar geklim, op die sitplek gaan lê en glad nie probeer om te spring nie.” Erasmus het klem gelê op die noodsaaklikheid van mikroskyfies in troeteldiere. “Dit is ook baie belangrik om ŉ optelhond of -kat na die naaste veearts, DBV of diereskuiling te neem sodat ŉ skandering eers gedoen kan word. As Scotty vier jaar gelede al geneem is vir ŉ skandering, sou dit hom en Werner jare lange hartseer gespaar het. Ek glo Scotty het soveel keer van die plot af probeer wegloop omdat hy na Werner gesoek het.”